钦定古今图书集成/理学汇编/经籍典/第090卷 > 《跋李秀岩易编》高斯得
## 钦定古今图书集成/理学汇编/经籍典/第090卷 > 《跋李秀岩易编》高斯得

秀岩先生，近世大儒也。世徒见其所论著藏于明堂
石室，金匮玉版，遂以“良史”目之，不知先生中年以后，
穷极道奥，经术之粹，有非学士大夫所能及者。又其
天资彊敏，过绝于人，如《三礼辨》二十馀万言，二百八
十日而成，《学易编》二百八十日而成诵，《诗训》亦逾年
而成，考订郑、王、孔、贾之谬，折衷张、程、吕、朱之说，精切
的当，有功于学者为多。斯得受业于门，每念有以广
其传者，来守桐江，首取《诗》《易》二书刻之，与同志共。其
馀《礼》与诸书文字颇多，倘未罪去，尚当以寿梓云。淳
祐八年上巳日，门下生临邛高斯得谨识。